**Kūrybiška vaizduotė**

**I dalis**

JAU DVIDEŠIMT KETURIOS VALANDOS, kaip oficialiai prasidėjo atostogos. Jam, Emiliui, jos prasidės tik po dviejų valandų ir ... aštuoniolikos minučių. Kai traukinys pajudės iš Šiaurinės stoties. Dvi valandos ir aštuoniolika minučių? Be galo daug! Juo labiau kad stotis nuo namų visai netoli, ir viskas iš anksto paruošta kelionei: lagaminas, krepšys su valgiu, kortelė, ant kurios užrašytas adresas ( kurį žinotų, net iš miego prikeltas): Šaltinių Slėnis, šešta stotelė, pagrindinė gatvė, antras namas kairėje mokyklos pusėje, iš akmenų išmūrytas šulinio rentinys, suolelis ir senas riešutmedis, prie kurio prikalta lentelė su numeriu: 264.

**II dalis**

Ir tarsi jo nelauktų stotyje draugas – Kastelis Bidžika, geras draugas, su kuriuo pernai susipažino Novadorų stovykloje prie jūros. Turi visus jo laiškus, ir visi baigiasi žodžiais: *Mielas Emili, atvažiuok, kai tik prasidės atostogos. Po dviejų – trijų savaičių kartu grįšime į Bukareštą! Gerai? Tavo ...Kastelis.*

 Ir štai atėjo laikas! Tiesą sakant, dar ne: liko dvi valandos ir septyniolika minučių... Berniukas nenustygsta. Ką daryti, kad greičiau laikas bėgtų?

**III dalis**

Skaičiuoti pravažiuojančius tramvajus? Spręsti kryžiažodžius? Piešti? Ir staiga į akis krito sąsiuvinis. Dar nė dvi dienos nepraėjo, kai mokytoja pasakė:

– Pirmoji užduotis pirmąją pamoką... rudenį parašyti: „Kaip praleidau atostogas.“ Valio! Kam laukti rudens? Per valandą baigs rašinį! Emilis tuoj parašė pavadinimą ir ... sustojo.

Jis dar niekada nebuvo kaime. Niekada! Tai kas? Tiek daug skaitė apie kaimą knygose ir laikraščiuose! O be to, kiek kaimų pravažiavo traukiniu ir autobusu. Pradeda rašyti:

**IV dalis**

*Pirmiausiai atėjau į Šiaurinę stotį. Buvo didelė spūstis, visi žmonės skubėjo, garsiakalbiai skelbė traukinių atvykimą ir išvykimą.*

Užteks, - pagalvojo. – nesėdėsiu visas atostogas stotyje. Rašo toliau: *Traukinys pajudėjo. Kelionė buvo kaip malonus sapnas, ir greitai atvažiavome į Šaltinių Slėnio kaimo stotį.*

Dar reikia trumpai aprašyti gamtą, taip jau įprasta! *Dangus mėlynas, žolė žalia.*

Perskaito ir nepatenkintas burbteli:

– Taip tik pirmokai rašo. O danguje, žolėje – ar nieko nebuvo? Pradėkime nuo žolės... Kas gali būti žolėje? Žąsiukai? Kodėl ne? Rašo: *Žolėje šmėžavo maži ir pūkuoti žąsiukai, kurie...*

– Ką daro žąsiukai? Krykia? Ne! Antys krykia... žvengia? Ne! Baubia? Bliauna? Ką daro žąsys? – garsiai klausia save berniukas, bet niekaip neprisimena. Gal dėl to, kad skuba, o gal – kad tramvajai bilda.

– Sugalvojau! – nušvito Emilis ir net nepagalvojęs, pridūrė... *kurie kėlė triukšmą. Mėlyname danguje skraidė gandrai, kurie...* o ką gandrai daro? Ką daro, skraidydami mėlynoje padangėje? Čiulba? Lyg ir ne... Čirpsi? Kvaksi? Nieku gyvu! Taigi…

Jo žvilgsnis sustojo prie paskutinio sakinio. Valio! Sugalvojau! Parašė: *...skraidė gandrai, kurie kėlė triukšmą.*

Toliau. Ką nors apie šunį. *Kastelio šuo...*

Vėl stabtelėjo.

Kaip aprašyti šuniuko džiaugsmą? Ką daro šuo, kai vizgina uodegą? Skalija? Šoka ant vienos kojos? Kaip sunku prisiminti... Yra toks žodis, tikrai yra! – kamuojasi berniukas, žvelgdamas į laikrodį, bet niekaip neprisimena.

Ir staiga nusiramina. Argi du kartus nesugalvojo? Parašė: *Kastelio šuo kėlė triukšmą.*

Gerai.

Dabar dar ką nors… perekšlė su vščiukais! Kaime yra perekšlių! Yra! Ką daro jos? Perekšliauja? Lyg ir taip, bet tikrai nežinau. O viščiukai? Viščiukuoja? Lyg ir taip, bet nėra laiko patikrinti. Taigi paprastai parašo: *Perekšlė su viščiukais kėlė triukšmą.*

Puiku! Dabar teliko užbaigti. Atsiminė vieną labai patikusį posakį, kurį žinojo žodis žodin. Šitas tai jau tikrai patiks mokytojui!

Ir parašė naujoje eilutėje: *Visur viešpatavo gili tyla. Buvo girdėt, kaip auga žolė.* Taškas. Lagaminą ir … į stotį. Dar buvo likę penkiolika minučių.

Ant stalo guli atverstas sąsiuvinis: *Žalioje žolėje šmėžavo maži ir pūkuoti žąsiukai, kurie kėlė triukšmą. Mėlynoje padangėje skraidė gandrai, kurie kėlė triukšmą. Perekšlė su viščiukais kėlė triukšmą.*

Stotyje buvo baisi spūstis, žmonės skubėjo, garsiakalbiai skelbė traukinių atvykimą ir išvykimą.

Emilis buvo laimingas.

– Tikrai, kaip mano rašinyje! – džiaugėsi berniukas. – Štai ką reiškia vaizduotė. Viską numačiau! – džiaugėsi, žvalgydamasis pro traukinio langą. – Galiu kirsti lažybų, kad traukinys tuoj pajudės, kaip ir mano rašinyje.

Taip ir buvo.